Diari Oficial de la Generalitat Valenciana


Sumari del DOGV 6542, del 14-06-2011 (2011/6860)

ORDE 11/2011, de 8 de juny, de la Conselleria d'Infraestructures i Transport, sobre la concessió d'ajudes en matèria d'electrificació rural per a l'exercici 2011.
------------------------------------------------------------------------------------------------------------------------------------------------------------------

### Dades del document

Número de DOGV
:   6542

Data del DOGV
:   14-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6860


Data del document
:   08-06-2011

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 11/2011, de 8 de juny, de la Conselleria d'Infraestructures i Transport, sobre la concessió d'ajudes en matèria d'electrificació rural per a l'exercici 2011. [2011/6860]  
Amb la implantació del Pla Valencià d'Electrificació Rural, la Conselleria d'Infraestructures i Transport es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.  
La situació actual d'algunes comarques i zones d'interior de la Comunitat Valenciana, a la qual han contribuït decisivament determinats dèficits, entre estos els energètics, incidix en el nivell i la qualitat de vida dels seus habitants i genera situacions de desavantatge econòmic comparatiu per a les activitats productives d'eixes comarques, i frena tant la seua capacitat de desenvolupament endogen com la localització d'indústries i empreses. Per tot això es fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes es dirigiran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i a l'exercici d'activitats productives, tant del sector primari i agroalimentari, com de la indústria, el turisme, l'artesania i els servicis.  
El Pla Valencià d'Electrificació Rural té com a objecte atendre les necessitats de subministrament energètic dels nuclis de població aïllats i les explotacions que encara estan per electrificar, amb connexió a les xarxes de subministrament existents i es destina per a això una part significativa dels recursos disponibles a aquelles instal·lacions que subministren energia elèctrica als habitants del medi rural. L'instrument principal per a l'aplicació del mencionat pla seran les ajudes objecte de regulació per part d'esta orde.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual aprova el Reglament Orgànic i Funcional de la Conselleria d'Infraestructures i Transport,  
  
  
ORDENE  
  
CAPÍTOL I  
Règim d'ajudes  
  
Article 1. Objecte i àmbit  
1. L'objecte de la present orde és establir el règim de concessió d'ajudes en matèria d'electrificació rural, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries establides a l'efecte en la Llei de Pressupostos de la Generalitat Valenciana per a l'exercici 2011.  
2. El règim d'ajudes s'aplicarà com es determina en els articles següents.  
  
Article 2. Línia pressupostària  
1. La present orde d'ajudes té caràcter plurianual ja que així ho requerix el termini d'execució d'algunes de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats.  
2. En compliment del que establix l'article 47.11 del Text Refós de la Llei d'Hisenda Pública es consigna com a dotació global màxima la quantitat de 540.608 euros, amb un desglossament de 90.608 euros per a l'any 2011 i de 450.000 euros per a l'exercici 2012, pertanyents a l'aplicació pressupostària 68.55.38.63996.6, línia pressupostària T1764, Pla Valencià d'Electrificació Rural (PLAVER).  
  
L'esmentat import podrà incrementar-se en la quantia de 300.000 euros procedents de les renúncies i minoracions dels expedients concedits en la convocatòria de 2010 per a la seua execució en 2011, per a atendre les peticions que, presentades dins del termini, acrediten tindre els requisits establits en esta convocatòria i no els haja sigut concedida subvenció en la present convocatòria. La quantia dels mencionats imports es publicarà en el Diari Oficial de la Comunitat Valenciana mitjançant una resolució del conseller d'Infraestructures i Transport amb caràcter previ a la resolució de la present orde per a l'exercici 2011.  
La Conselleria d'Infraestructures i Transport podrà ajustar les aportacions corresponents a cada anualitat respecte a la distribució financera prevista, d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten, i amb les limitacions de l'article 29 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
  
Article 3. Accions objecte de suport  
1. Les ajudes podran estar destinades a projectes d'inversió dels tipus i de les característiques següents:  
- Instal·lacions elèctriques convencionals: línies de distribució d'alta, mitjana i baixa tensió i centres de transformació, s'exclouen les instal·lacions interiors, que tenen l'inici en la caixa general de protecció (CGP) de l'abonat. Les obres corresponents a les esmentades instal·lacions hauran d'incidir directament en la millora de la qualitat de vida dels habitants del medi rural.  
- S'inclou la substitució, la reforma, el soterrament i qualsevol altre mitjà tècnic de modernització de les línies i els centres de transformació existents que contribuïsquen a la millora de la qualitat, regularitat i seguretat del subministrament.  
- Es podrà donar suport a les instal·lacions d'enllumenat exterior destinades a il·luminar zones de domini públic, com ara carrers, places, parcs, jardins i passos elevats o subterranis per a vehicles o persones. En este tipus d'instal·lacions es donarà suport a la col·locació de línies, tant aèries com subterrànies, receptors per a enllumenat, bàculs, quadres de maniobra i protecció i tots aquells elements que contribuïsquen a la millora de l'eficiència energètica de la instal·lació.  
Els costos elegibles que entren en el càlcul de l'ajuda són els següents:  
- Les inversions en immobilitzat: costos de mà d'obra, execució material, equips i instal·lacions.  
- Costos de projecte. Les despeses realitzades en esta partida podran ser anteriors a la data de presentació de la sol·licitud d'ajuda.  
- Costos de direcció d'obra.  
Els costos de mà d'obra, projecte i direcció d'obra només seran subvencionables si es tracta de contractacions externes.  
No serà subvencionable l'IVA satisfet per l'adquisició de béns i servicis i, en general, qualsevol impost pagat pel beneficiari.  
  
2. Les ajudes que s'establixen en la present orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica en el medi rural.  
3. Les subvencions concedides tindran les quanties màximes següents:  
3.1. Fins al 40% del cost total de la inversió aprovada corresponent al projecte, i l'import màxim de subvenció és de 50.000 euros per projecte.  
3.2. Amb caràcter excepcional, els projectes presentats per entitats locals, els municipis dels quals tinguen menys de 1.000 habitants, podran rebre una subvenció pública del 50% del cost de la inversió.  
4. A fi d'ajustar el pressupost disponible, els projectes subvencionats amb un percentatge inferior al 25% del cost de la inversió en una anualitat, podran ampliar el mencionat percentatge concedit fins al 25%, en funció de les renúncies i les minoracions realitzades a la resta de projectes en l'anualitat esmentada.  
5. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, estes inversions hauran de mantindre's durant un mínim de cinc anys.  
  
Article 4. Beneficiaris de les ajudes  
Podran ser beneficiaris de les ajudes les entitats locals, empreses, comunitats de regants, cooperatives i companyies elèctriques que presenten projectes d'electrificació rural en municipis menors de 30.000 habitants. Excepcionalment, es podrà donar suport als projectes, en poblacions de més de 30.000 habitants, que pel seu caràcter singular i per la disseminació dels seus nuclis de població, milloren la qualitat de vida dels seus habitants.  
No podran ser beneficiaris de les ajudes les empreses que operen en els sectors determinats en el punt 1, de l'article 1r, del Reglament (CE) 1998/2006 de la Comissió Europea, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis (DOUE L 379/5, de 28.12.2006).  
  
CAPÍTOL II  
Procediment  
  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Energia, c/ Colom núm. 1 - 4a planta, 46033 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, s'haurà de fer en sobre obert perquè la instància siga datada i segellada per l'oficina de Correus abans de ser certificada.  
2. Els sol·licitants hauran de presentar la documentació següent:  
2.1. Sol·licitud i annex I, Programa d'Electrificació Rural.  
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, i en este cas es presentaran tres còpies, o bé s'emplenaran en imprés-paper facilitat per la Conselleria d'Infraestructures i Transport, o bé a través del Registre Electrònic de la Generalitat.  
- Si la sol·licitud es tramita via telemàtica, només s'admetrà la presentació de sol·licituds, escrits i comunicacions davant del Registre Telemàtic que estiguen firmats electrònicament per mitjà d'una firma electrònica avançada basada en un certificat reconegut, segons el que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que es poden consultar en la pàgina web http://www.pki.gva.es/puntreg\_c.htm.  
  
D'acord amb el que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta orde a l'annex del mencionat Decret, com a procediment susceptible de tramitació a través del Registre Telemàtic de la Generalitat.  
b) Annex I, Programa d'Electrificació Rural, segons el model normalitzat, obtingut a través del servidor de la Generalitat Valenciana www.gva.es, o en imprés-paper facilitat per la Conselleria d'Infraestructures i Transport, o bé a través del Registre Electrònic de la Generalitat, en el qual es descriuran els elements següents:  
- Obra, instal·lació i inversió proposada, objectius perseguits, actuacions i mitjans emprats.  
- Pressupost estimat de la inversió, amb indicació de les fonts de finançament (incloses les subvencions).  
- Pla i calendari d'actuació.  
- Justificació de l'interés social o econòmic, si és el cas, del projecte.  
- Especificació dels termes municipals o territori afectat.  
- Nombre d'abonats o població i activitats econòmiques beneficiades amb la inversió, i s'expressarà si es tracta de subministrament nou o millora del servici.  
- Tipus i característiques tècniques principals de la instal·lació.  
- Si és el cas, previsió d'estalvi i eficiència energètica que supose el projecte.  
- Ubicació exacta del projecte, amb indicació de les coordenades (UTM o longitud i latitud) de la instal·lació.  
- Indicació si l'obra objecte de la sol·licitud de subvenció està inclosa en algun dels espais protegits de la Xarxa Natura 2000, i s'especificaran, si és el cas, les possibles afeccions de l'obra o instal·lació a l'entorn mediambiental. Per a obtindre informació sobre la Xarxa Natura 2000 es pot consultar la pàgina web de la Conselleria d'Economia i Hisenda, Direcció General d'Economia, Fons Europeus:  
.  
- Indicació si el projecte està subjecte a declaració d'impacte ambiental d'acord amb la legislació vigent.  
2.2. Documentació que s'ha d'adjuntar a la sol·licitud. La mencionada documentació s'haurà de presentar, igualment, utilitzant els mitjans telemàtics proporcionats per la Generalitat.  
La presentació de la sol·licitud comportarà l'autorització del sol·licitant, excepte manifestació en contra, que la Conselleria d'Infraestructures i Transport obtinga directament les dades relatives al compliment de les obligacions tributàries davant de l'administració i les obligacions davant de la Seguretat Social si és el cas, i les dades d'identificació personal (DNI o NIE), segons el que establixen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. Si no s'autoritza, s'haurà d'aportar fotocòpia del DNI o NIE i certificats d'estar al corrent en el compliment de les obligacions tributàries i davant de la Seguretat Social, si és el cas.  
  
a) Còpia de la targeta d'identificació fiscal, si és el cas.  
b) Declaració responsable subscrita pel representant legal que l'entitat beneficiària no està sotmesa en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiària de subvencions.  
  
c) Certificat de l'acord de l'òrgan competent que corresponga, de l'entitat/les entitats locals sol·licitants que expresse la voluntat de sol·licitar la subvenció.  
d) Certificat expedit pel secretari de l'ajuntament en què es faça constar la població corresponent al padró municipal.  
e) Dades de domiciliació bancària segons el model facilitat a l'efecte (fitxa de manteniment de tercers).  
f) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda per esta orde.  
  
g) El titular haurà de presentar en la Direcció General d'Energia, conjuntament amb els impresos de sol·licitud de subvenció, un projecte o un memòria tècnica de disseny, segons siga el tipus i la potència de l'obra o la instal·lació, subscrit pel tècnic competent. En el projecte haurà de constar com a promotor el beneficiari de la subvenció. L'esmentat projecte se sotmetrà a informe de l'Oficina de Supervisió de Projectes o de tècnics designats a l'efecte per la Conselleria d'Infraestructures i Transport, d'acord amb el que establix l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
  
En aquells projectes presentats que incloga la instal·lació de noves línies destinades a formar part de la xarxa de distribució elèctrica d'una empresa distribuïdora d'electricitat, serà necessari que conste com a promotor d'esta el subjecte beneficiari de la subvenció i com a titular d'esta, l'empresa de distribució de la zona, a la qual se sol·licitarà, igualment, l'accés a la xarxa de distribució d'acord amb allò que s'ha estipulat en el títol IV, capítol II, articles 60 a 69 del Reial Decret 1955/2000, d'1 de desembre de 2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
h) En el cas d'empreses que sol·liciten estes ajudes hauran de presentar declaració responsable sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
i) En cas d'empreses, comunitats de regants, cooperatives i companyies elèctriques, hauran de presentar, així mateix:  
· Còpia de l'alta, referida a l'exercici corrent, o còpia de l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost; o, si és el cas, la declaració responsable d'estar-ne exempt d'acord amb la legislació vigent.  
· Certificat expedit per l'ajuntament del terme municipal en què es radica la instal·lació, que acredite la situació de legalitat de l'edificació o activitat objecte de l'obra subvencionada.  
· Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o, si és el cas, declaració de no haver-ne rebut cap.  
3. Les sol·licituds es presentaran amb anterioritat a l'execució del projecte, i no es podran seleccionar obres iniciades abans de la presentació de l'esmentada sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.  
4. Els sol·licitants que presenten més d'una sol·licitud hauran d'indicar l'orde de prioritat d'estes.  
5. El termini de presentació de sol·licituds serà d'un mes comptador a partir de l'endemà de la publicació d'esta disposició en el Diari Oficial de la Comunitat Valenciana.  
6. En el cas que els documents exigits que han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant es podrà acollir al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats o, si és el cas, emesos i sempre que no hagen transcorregut més de cinc anys des de l'acabament del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
8. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde siga exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si així no ho fera, se'l considerarà que ha desistit de la seua petició, després de la resolució expressa prèvia i la seua notificació en els termes que establix l'article 42 de l'esmentada llei.  
9. L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.  
  
  
Article 6. Procediments de concessió i criteris per a la concessió d'ajudes  
El procediment de concessió de subvencions regulades en la present orde serà, d'acord amb el que establix l'article 22 de la Llei 38/2003, General de Subvencions, el de concurrència competitiva regulat en el capítol II del títol I de l'esmentada llei.  
Les ajudes objecte d'esta convocatòria s'atorgaran dins del límit pressupostari disponible, en atenció als criteris de selecció que a continuació s'indiquen:  
1. Tipus de projecte 20%  
1.1. Nous subministraments 20 punts  
1.2. Soterrament/reformes de les línies 15 punts  
1.3. Noves xarxes enllumenat 10 punts  
1.4. Renovació d'enllumenat 5 punts  
  
2. Pressupost 30%  
2.1. Fins a 30.000 € 30 punts  
2.2. De 30.001 a 100.000 € 15 punts  
2.3. De 100.001 a150.000 € 10 punts  
2.4. Més de 150.000 € 5 punts  
  
3. Qualitat de la memòria/presentació 15%  
3.1. Presenten permisos i projectes 15 punts  
3.2. No aporten permisos i sí projectes 10 punts  
3.3. Aporten memòria/pressupost estimat 5 punts  
3.4. Revocació de l'any anterior 0 punts  
  
4. Distribució territorial 35%  
4.1. Sense ajudes, amb necessitat per a suplir 35 punts  
dèficits en infraestructures, seguretat en el  
subministrament i en la millora de la qualitat  
de subministrament.  
4.2. Amb altres ajudes, menors dèficits en 10 punts  
infraestructures i seguretat, subministrament o   
millors índexs de qualitat subministrament.  
  
Article 7. Tramitació, resolució i recursos  
1. L'òrgan administratiu instructor, entenent per tal al cap de l'àrea d'Energia, podrà demanar del sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.  
2. Una vegada instruïts els expedients i rebudes les sol·licituds i la documentació addicional requerida, seran avaluades per una Comissió de Valoració per a cada una de les tres províncies, que elevarà una acta amb la proposta de sol·licituds seleccionades a la Direcció General d'Energia.  
La Comissió de Valoració de cada província estarà formada per dos representants de la diputació provincial corresponent, nomenats pel president d'esta, a més del director general d'Energia i per un altre membre pertanyent a la Direcció General.  
3. Valorada la sol·licitud, la Direcció General d'Energia remetrà la notificació de resolució provisional, en esta es podrà demandar al sol·licitant, la modificació o la millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent, si no es realitzen modificacions al projecte, el beneficiari haurà d'acceptar la resolució provisional en l'esmentat termini de 10 dies. Transcorregut el mencionat termini s'entendrà acceptada la resolució provisional.  
4. El conseller d'Infraestructures i Transport dictarà una resolució de concessió d'ajuda, a proposta de la Direcció General d'Energia, en què es fixa expressament la quantia de l'ajuda i l'import de la inversió subvencionada, els terminis d'execució i, si és el cas, les condicions tècniques, econòmiques i les obligacions addicionals que afecten el desenvolupament del projecte objecte de subvenció.  
5. La resolució es notificarà als interessats en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'esmentada notificació es fixarà el termini de justificació de la inversió subvencionada en funció de la complexitat del projecte.  
  
6. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes serà de sis mesos comptadors des del dia de la publicació de la present orde en el Diari Oficial de la Comunitat Valenciana. Transcorregut el termini sense que s'haja dictat una resolució, s'entendrà desestimada la sol·licitud de concessió d'ajuda, en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els termes que establix l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera de la Generalitat.  
8. Les resolucions a què es referixen els paràgrafs anteriors posen fi a la via administrativa i contra les quals es podrà interposar recurs potestatiu de reposició davant del conseller, en el termini d'un mes, comptador des de l'endemà de la notificació d'estes, d'acord amb el que establix els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de 2 mesos comptadors des del següent al de la notificació de la resolució corresponent, de conformitat amb el que establix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
9. L'execució de l'obra serà responsabilitat del sol·licitant, el qual haurà de tindre completament acabada la instal·lació i presentats els certificats corresponents davant de la Direcció General d'Energia, en els terminis assenyalats en la respectiva resolució de concessió de l'ajuda.  
  
  
Article 8. Autorització d'instal·lacions  
L'obtenció de les autoritzacions administratives necessàries per a la posada en servici de les instal·lacions elèctriques que siguen objecte de subvenció en virtut d'esta orde, serà a càrrec i responsabilitat del beneficiari i el seu procediment serà independent del relatiu a la concessió i la liquidació de les ajudes corresponents.  
  
Article 9. Resolució d'incidències  
1. La Direcció General d'Energia resoldrà les incidències que es produïsquen després de l'esmentada concessió i, en especial, els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió i l'execució de l'obra, amb caràcter excepcional.  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
- Renúncies expresses per part dels beneficiaris.  
2. El beneficiari haurà de comunicar, en qualsevol moment de la vigència de l'expedient, unes altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
Article 10. Control de les accions  
1. La Direcció General d'Energia, pels seus propis mitjans, a través de l'Agència Valenciana d'Energia o pels que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries, així com la gestió administrativa derivada de l'execució de la present orde.  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana.  
  
  
Article 11. Liquidació de les ajudes  
1. La liquidació de les ajudes es farà efectiva una vegada executat el projecte en la seua totalitat o en les fases previstes, d'acord amb el projecte i pressupost presentat i en els termes fixats per la resolució de concessió de l'ajuda. Serà també admissible la presentació de certificats parcials d'obra, i, en este cas, l'ajuda es liquidarà proporcionalment a l'import de la inversió corresponent a les obres parcials acabades.  
  
2. A l'efecte del que establix el punt anterior, els beneficiaris, fins al 18 de novembre de 2011 o, si és el cas, fins al termini establit en la notificació de concessió de l'ajuda quan es tracte de projectes que per la seua complexitat requerisquen un termini distint, hauran de presentar:  
  
a) Certificat d'obra expedida pel tècnic competent, factures detallades, documentació acreditativa del pagament i, si és el cas, altres documents justificatius de la despesa expedits d'acord amb la normativa i els usos vigents.  
b) Quan es tracte d'inversions realitzades per les entitats locals, hauran de presentar els corresponents certificats expedits per l'interventor o el secretari de la corporació d'autorització, disposició i reconeixement de l'obligació de pagament i còpia de les transferències bancàries corresponents al pagament de les factures presentades; igualment s'adjuntaran els respectius certificats d'obra i factures del contractista o instal·lador.  
c) Els beneficiaris, a excepció de les entitats locals, hauran de presentar la documentació acreditativa d'estar al corrent en les obligacions tributàries i davant de la Seguretat Social, que han d'estar vigents en la data de liquidació de les ajudes.  
d) Declaració responsable subscrita pel representant legal que el beneficiari està al corrent de les obligacions per reintegrament de subvencions que, si és el cas, se li hagueren exigit.  
e) Acreditació, si és el cas, del compliment de les obligacions i les condicions que s'hagueren establit en el projecte presentat junt amb la sol·licitud o en la resolució.  
f) Certificat de direcció i acabament d'obra subscrit pel tècnic competent en què conste com a titular, el beneficiari de la subvenció (excepte en el cas de certificats parcials d'obra).  
g) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € en el supòsit de cost per execució d'obra, o de 12.000 € en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que ho subministren o presten. L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit.  
  
3. Acabat el termini de justificació establit en l'apartat 2, una vegada executat el projecte en la seua totalitat, els beneficiaris de l'ajuda hauran de presentar en un termini de sis mesos l'autorització d'explotació corresponent de la instal·lació elèctrica objecte de subvenció.  
  
  
Article 12. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i els terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà acabar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta basant-se en el que establix el títol II de Llei 38/2003, General de Subvencions.  
  
En la tramitació del procediment es garantirà, en tot cas, el dret de l'interessat a l'audiència.  
  
DISPOSICIÓ ADDICIONAL  
  
Única  
En cas d'empreses, comunitats de regants, cooperatives i companyies elèctriques, estes ajudes estan sotmeses als requisits establits en el Reglament (CE) 1998/2006 de la Comissió Europea, de 15 de desembre de 2006, relatiu a l'aplicació dels articles 87 i 88 del tractat sobre ajudes de minimis (DOUE L 379/5, de 28.12.2006).  
Així, l'import de les presents ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
  
DISPOSICIONS FINALS  
  
Primera  
Es faculta el director general d'Energia per a dictar les instruccions i adoptar les mesures que considere oportunes per a l'aplicació del que establix esta orde.  
Segona  
La present orde produirà efectes l'endemà de la publicació en el Diari Oficial de la Comunitat Valenciana.  
  
València, 8 de juny de 2011  
  
El conseller d'Infraestructures i Transport  
MARIO FLORES LANUZA